作者：范炎
词牌/韵律：沁园春

paragraphs: 襟韵何如，文雅风流，王谢辈人。
问传家何物，多书插架，放怀无可，有酒盈樽。
一咏一谈，悠然高致，似醉当年曲水春。
还知否，壮胸中万卷，笔下千军。
门前我有佳宾。
但明月、清风更此君。
喜西庐息驾，心间胜日，东皇倚杖，目送行云。
闻道君王，玉堂佳处，欲诏长杨奏赋孙。
功名看，一枝丹桂，两树灵椿。